Harva heittäytyy juopoksi kertarysäyksellä. Liuku alkoholismiin tapahtuu usein huomaamatta, aivan arkisista tavoista.

Jos viinilasi tai olutlasi ilmaantuvat kotona käteesi lähes kuin automaattisesti, kannattaa omaa alkoholinkulutusta miettiä hetki.

Liikunnan hyödyt saattavat nollautua parilla kaljalla tai viinilasillisella.

Somessa skumppa- ja viinikuvat korvaavat usein muut positiiviset tunneilmaisut.

Videolla muusikko Tero Vaara kertoo raitistumisestaan.

Vaikka alkoholinkäyttösi ei ole sinulle ongelma, riski se voi silti olla.

– Moni alkoholisoituu aivan huomaamattaan, sanoo lääkäri, päihdelääketieteen työelämäprofessori Kaarlo Simojoki.

Pienet arkiset tavat voivat olla niitä, joiden vuoksi alkoholinkäyttö alkaa ylittää riskirajat.

Työstään stressaantunut ja väsynyt ihminen voi ottaa illalla pari lasillista viiniä rentoutuakseen.

Nämä juomat voivat haitata unta ja palautumista, jolloin seuraavana päivänä väsymys vaivaa entistä enemmän.

Pari rauhoittavaa eivät välttämättä vähän ajan kuluttua tunnu enää riittävän.

Kierre syvenee. Ei huvita eikä jaksa harrastaa, väsyttää ja alakulo valtaa mieltä, jolloin ratkaisuksi voidaan keksiä ottaa lisää alkoholia.

Koska alkoholin kulutus kasvaa usein pikku hiljaa, olisi tärkeää voida korjata kurssia riittävän varhain, jotta liukuminen kohti alkoholiriippuvuutta saadaan lopetettua.

Useampi kuin joka kymmenes työssä käyvä nainen käyttää alkoholia yli riskirajojen. ADOBE STOCK / AOP

Elämä ei ole pilalla

Alkoholin käyttö voi olla yllättävän syvään juurtunut tapa, josta on vaikea luopua.

Yleensäkään tavoista ei ole helppo kertaheitolla luopua. Se on inhimillistä.

Tavoista luopumisessa voi kuka tahansa tarvita asiantuntijan apua ja vinkkejä.

– Asiantuntijan avulla löytää itselle sopivia ja järkeviä keinoja vähentää alkoholin haitallista käyttöä, Simojoki kannustaa.

Elämä ei ole pilalla eikä ihminen ole tyhmä, jos ja kun hän alkaa pohtia sitä, että omassa alkoholin kulutuksessa voi ollakin hieman korjaamista.

Simojoki vertaa tilannetta pieneen ylipainoon.

– Ihminen voi yhtäkkiä kauhistua, että hänhän on lihava. Asiantuntija voi sanoa, että kyllä vähän keskivartalolihavuutta on, mutta pienin muutoksin se saadaan pois.

Simojoki rohkaisee puhumaan rohkeasti omasta alkoholin käytöstä jo silloin, jos se vähänkään mietityttää. Alkoholin käyttö voidaan saada oikeille raiteille myös pienin muutoksin.

Ravintolassa on tarjolla muitakin juomia kuin alkoholipitoisia. ADOBE STOCK / AOP

Kaljaa, salille vai molemmat?

Oman alkoholinkäyttönsä suhteen ihminen voi olla jonkin verran sokea.

Ihminen ei havaitse itse, että hän juo vähitellen yhä enemmän. Muutokset voivat tapahtua pikku hiljaa.

Kun pitkän päivän jälkeen ihminen tulee kotiin, hän kävelee jääkaapille ja ottaa kaljan.

Kaljan jälkeen ei salille lähteminen tunnu enää hyvältä idealta. Sen sijaan toinen kalja voi houkutella kummasti.

Tämän arjen kaavan voi rikkoa ottamalla salikamat mukaan jo töihin, jolloin salille poiketaan jo työmatkalla.

Mutta jospa salilla rehkimisen päälle tuntuu kohtuulliselta saada palkkioksi pari kaljaa?

– Liikuntasuorituksen terveyshyödyt saattavat nollautua parilla kaljalla, toteaa Simojoki.

Parempi tapa olisi siis palkita itsensä urheilusta jollain muulla tavalla kuin alkoholilla.

Lomafiilis? Voisiko sen ilmaista jollakin muullakin kuvalla? ADOBE STOCK / AOP

Kaljakuplassa

Runsaasti alkoholia käyttävä voi olla omassa kuplassaan.

Hän voi luulla, että runsas alkoholinkäyttö on normaalia, koska hän itse juo normaalia enemmän ja niin tehdään myös hänen lähipiirissään.

– Minulla on ollut asiakkaita, joille on yllätys se, että kaikki eivät juo sixpackin kaljaa joka päivä, Simojoki kertoo.

Jos omassa tuttavapiirissä kaikki juovat paljon, se voi tuntua normaalilta.

Entäpä jos rakas harrastus on viinit ja hyvä ruoka?

Simojoen mukaan tätäkään harrastusta ei tarvitse jättää, kunhan viinin nauttiminen pysyy varmasti kohtuudessa.

Oleellista on kohtuus ja pysyminen siinä.

Seuraavassa on kolme esimerkkitilannetta alkoholin riskikäytön hälytysmerkeistä.

Mikä oikeasti tekee juhlasta juhlan? ADOBE STOCK / AOP

Riskikäytön hälytysmerkit

1. Mitenkäs tämä tähän ilmestyi?

Yksi varoitusmerkki alkoholin liiallisesta käytöstä on se, että kotona viinilasi tai olut tuntuu ilmestyneen käteesi tai sohvapöydälle kuin aivan itsestään.

Juoman ottamisesta on tullut silloin sellainen automaatio, että sinun ei ole tarvinnut sitä edes ajatella. Sinun ei ole tarvinnut erikseen miettiä, ottaisitko vai et, vaan otat juoman ajattelematta.

Jos näin on, on hyvä miettiä, mistä oikein on kysymys.

2. Päätös ei pidä

Jos aamulla olet päättänyt, että päivän mittaan tai illan riennoissa et ota alkoholia lainkaan ja kuitenkin otat yhden, alkoholinkäyttösi ei ole täysin hallinnassasi.

Jos näin tapahtuu usein, voit miettiä, onko tässä sinulle sellainen varoitusmerkki, joka kannattaa ottaa vakavasti.

3. Hyvä aie jää aikeeksi

Jääkö sinulta toistuvasti etukäteen sovittu, kaveriporukalla tehtävä kiva tekeminen väliin siksi, että edellinen ilta on ollut liian kostea?

Etkö uskalla lähteä viikonloppuaamuna viemään lastasi aikaiseen harrastukseen, koska tiedät promilleja olevan veressäsi liikaa?

Tällaiset toistuvat peruuntumiset ovat hälytysmerkki siitä, että et välttämättä hallitse alkoholinkäyttöäsi riittävällä tavalla.

Tipattomalle tammikuulle ryhdytään usein siksi, että sen tiedetään olevan hyväksi terveydelle. ADOBE STOCK / AOP

Riski vai riippuvuus?

Alkoholin vaikutukset elämään ovat yksilöllisiä ja myös monimutkaisia.

Alkoholin ongelmakäyttö voidaan jakaa edelleen riskikäytöksi, haitalliseksi käytöksi ja alkoholiriippuvuudeksi.

Riskikäytössä juomisen riskirajat ylittyvät, mutta merkittäviä fyysisiä ja psyykkisiä haittoja ei vielä ole.

Jos olet usein humalassa ja krapula on tuttu olotila, alkoholista voi olla tulossa sinulle myös jotain muuta kuin pelkkä juoma.

Omaa suhdetta alkoholiin voi mietitä kysymällä itseltään seuraavat kysymykset.

Pystytkö menemään juhliin tai viettämään kavereiden kanssa baari- tai saunailtaa ilman alkoholia sisältäviä juomia?

Pystytkö harrastamaan seksiä aivan selvin päin?

Voitko olla ilman viinilasia tai olutta stressaavan päivän jälkeen?

Juttu jatkuu faktalaatikon jälkeen.

FAKTAT Alkoholinkäyttö ei ole enää kohtuullista, mikäli se mietityttää itseä tai läheiset ovat huomauttaneet juomisesta. Alkoholin riskikulutuksella on yhteyksiä unettomuuteen, stressiin ja mielialaan. Alkoholinkäytön korkean riskin taso on miehellä 23–24 annosta viikossa. Naisella vastaava raja on 12–16 annosta viikossa. Kohtalaisen riskin rajana pidetään miehillä 14 ja naisilla 7 annosta viikossa. Riskikäytöstä puhutaan silloin, kun nämä kohtalaisen rajat ylittyvät säännöllisesti. Kohtalaisen riskin raja täytyy esimerkiksi silloin, jos juo päivittäin yhden lasillisen (12 cl) mietoa viiniä. Myös runsaaseen kertajuomiseen (5–6 annosta kerralla tai enemmän) liittyy huomattavia riskejä erityisesti sen toistuessa viikoittain. Tutkimusten mukaan aikuinen mies voisi käyttää alkoholia ilman haittoja enintään noin 3 annosta ja nainen enintään noin 1,5 annosta päivässä. Yksi annos alkoholia vastaa esimerkiksi yhtä lasillista (12 cl) mietoa viiniä tai yhtä pullollista (33 cl) keskiolutta tai siideriä.

Myös alkoholittomalla juomalla voi mainiosti kilistellä. ADOBE STOCK / AOP

Skumppakuva huutaa, että kivaa on

Tipatonta tammikuuta viettää Kantar TNS:n kyselyn mukaan vuosittain noin 11-16 prosenttia suomalaisista. Naiset viettävät tipatonta tammikuuta miehiä useammin.

Valtaosa tipattomalle ryhtyneistä myös pysyy siinä.

Tipaton.fi-sivustolla ihmisten huomiota halutaan kiinnittää siihen, että somessa alkoholikuvasto on sävyltään usein hyvin positiivista.

Kun onnitellaan, emojissa on poksahtava kuohuviinipullo. Kuohulasien kilistelykuvilla kerrotaan, että mukavaa on murun kanssa ollut tai että odotettu ja ansaittu lomamatka on alkamassa.

Ihanasta koti-iltafiiliksestä kerrotaan somessa usein lämpöä hehkuvalla kuvalla, jossa on punaviinilasi, kynttilä ja kirja. Kun kaverit kohtaavat, kuvassa voi olla vain skumppaskoolaus.

Blogissaan Ani Kellomäki väittääkin, että olemme luovuttaneet alkoholille käsittämättömän suuren siivun tunneilmaisustamme.

Oman suhteesi alkoholiin voit testata nopeasti täällä.

Juttu on julkaistu alun perin tammikuussa 2020.